Чрез Държавна агенция за бежанците при МС
 
                   			До Административен съд София-град
                      
               
                   			Ж      А      Л      Б      А
 				от Алексей Николаевич Шамаев
                   			държава – Руска федерация                                  
                   			адрес: София, ж.к. «Люлин 6», бл.643, партер, ателие №108
				телефон: 0876 877 362
                                                                                                                                                
                   			п   р   о   т   и   в     

 				РЕШЕНИЕ № 7231/27.06.2024 г.  
 				на Държавна агенция за бежанците - отказ за  
 				предоставяне на статут на бежанец и хуманитарен статут

УВАЖАЕМИ ГОСПОДИН/ГОСПОЖО СЪДИЯ,

С горепосоченото Решение №7231  от 27.06.2024г. на Държавната агенция за бежанците при МС ми се отказва предоставянето на статута на бежанец и хуманитарен статут на основание чл.75, ал.1, т.2 и 4 вр. чл. 8, ал.1  и чл.9, ал.1 от ЗУБ.

За да го стори органът приема, че не кредитира като цяло липсата ми на доверие в корумпираната руска правосъдна система, както и че заявените от мен опасения от изтърпяване на наказание в руски затвор не са относими нито към предоставянето на бежански статут по чл.8, ал.1 ЗУБ, нито към предоставянето на хуманитарен статут по чл.9, ал.1 от същия закон.

Считам, че решението е незаконосъобразно В ЧАСТТА, С КОЯТО СЕ ОТКАЗВА ПРЕДОСТАВЯНЕ НА ХУМАНИТАРЕН СТАТУТ поради противоречие с посочените материалноправни разпоредби на закона, уреждащи предпоставките за предоставянето му, поради което го оспорвам въз основа на следните СЪОБРАЖЕНИЯ:

Органът ДАБ неправилно възприема фактическата обстановка и се мотивира, че не може да нямам доверие в руската правосъдна система, тъй като имам оправдателна присъда по първото от двете водени против мен наказателни дела (стр.3, §1 от акта). Това не отговаря на действителността, тъй като първото ми наказателно дело бе прекратено по давност, за което ще представя доказателства в съдебно заседание, тъй като понастоящем не разполагам с четлив препис от тях. Липсата ми на доверие в руското наказателно правосъдие не е опровергано от честна оправдателна присъда, тъй като прекратяването на наказателното производство против мен бе резултат единствено на бавното съпороизводство, на което не мога да разчитам, че непременно ще се случи и по второто ми наказателно дело.

Основното възражение против законосъобразността на оспорения акт се състои в съществения пропуск на органа да разгледа и да се произнесе всъщност по единственото приложимо в конкретния случай правно основание за предоставяне на международна закрила под формата на хуманитарен статут по чл.9, ал.1, т.2 от ЗУБ.
Съгласно разпоредбата на чл.9, ал.1 от ЗУБ хуманитарен статут се предоставя на чужденец, който не отговаря на изискванията за предоставяне на статут на бежанец и който не може или не желае да получи закрила от държавата си по произход, тъй като може да бъде изложен на реална опасност от тежки посегателства, като: 1. смъртно наказание или екзекуция, или, 2. изтезание, нечовешко или унизително отнасяне или наказание, или, 3. тежки заплахи срещу живота или личността на цивилно лице поради безогледно насилие в случай на въоръжен международен или вътрешен конфликт.

В своите мотиви административният орган обаче обсъжда и надлежно мотивира единствено хипотезата на т. 3 от ал. 1 на чл. 9 ЗУБ като се спира подробно на липсата на ситуация в държавата ми на произход Русия, която да отговаря на определението за „безогледно насилие“ съгласно юриспруденцията на  Съда на Европейския съюз по дело №С-465/07 Елгафаджи, даващо задължително тълкуване за органите и съдилищата на държавите-членки на ЕС относно съдържанието на нормата на чл.15, б.“в“ от Директива №2011/95/ЕС (Квалификационна директива), която е транспонирана в националното законодателство в нормата на чл. 9, ал.1, т.3 от ЗУБ.

По отношение обаче на първите две хипотези на закона за предоставяне на хуманитарен статут по т. 1 и т. 2 от ал. 1 на чл. 9 от ЗУБ административният орган посочва единствено – цитирам:  „Изложената фактическа обстановка не дава основания да се приеме, че молителят е бил принуден да отпътува от родината си поради реална опасност от тежки посегателства, като смъртно наказание или екзекуция, или изтезания или нечовешко или унизително отнасяне или наказание.“ 

Този си правен извод административният орган подкрепя в следващите три изречения от мотивите (стр. 4-5 от оспорения акт) с доводите, че а). напуснал съм държавата си на произход Русия си легално с валиден паспорт; б). спрямо мен не са предприети (М.Б. граматически: в минало свършено време) такива действия нито от официалните власти, нито от партии или организации, които контролират държавата или значителна част от нейната територия. Първият довод оспорвам, тъй като дадох подкуп, за да уредя снабдяването си със задграничен паспорт, а вторият довод оспорвам като неправилен и в противоречие с фактите по случая.

Ответникът нито обсъжда, нито се произнася по неколкократно заявените от мен опасения от негативните последици за здравето и живота ми при евентуално изтърпяване на ефективна присъда лишаване от свобода като резултат от воденото против мен наказателно производство за присвояване на банков кредит.  

Дори да се приеме неотносимост към бежанското производство на въпросите за това доколко един невърнат банков кредит може да съставлява присвояване в наказателноправен смисъл и липсата на ефективни средства за защита в корумпираната правосъдна система на държавата ми на произход Русия, административния орган е бил длъжен да разгледа и се произнесе по изказаните от мен опасения във връзка с изтърпяването на евентуална ефективна присъда лишаване от свобода в руски затвор и последиците за мен в контекста на хипотезата на чл. 9, ал. 1, т. 2 от ЗУБ. 

Неколкократно заявих, че опасенията ми са свързани с това, че на моята възраст, ако бъда осъден и изпратен в затвор в държавата ми на произход няма да съм в състояние физически да оцелея. Тези опасения се основават на нечовешките и унизителни условия в руските затвори, в които животът и здравето ми биха били изложени на изключително висок риск, особено предвид на моята 62-годишна възраст. Под никаква форма не са проучени и не се волеизявяват в мотивите на оспорения акт какви точно са тези условия, което е било в задължение на органа, за да разгледа моята молба за предоставяне на международна закрила в нейната пълнота съгласно чл. 75, ал.2 от ЗУБ вр. 35 от АПК с оглед на законосъобразната й преценка по основанието на чл.9, ал.1, т. 2 от ЗУБ. Не се навеждат и доказателства в този смисъл, което съставлява съществено нарушение на производственото правило на чл. 75, ал.3 от ЗУБ. 

Твърдя, че нечовешките и унизителни условия в руските затвори са общоизвестен факт по смисъла на чл. 155 ГПК вр. чл. 144 АПК.  В интервю на 21.02.2024г. за „Евронюз“ (№1 по описа на приложените доказателства) специалният докладчик на ООН за правата на човека в Русия Мариана Кацарова определи условията в руските затвори като зловещи и изключително мъчителни, които в конкретни индивидуални случаи могат да   съставляват и изтезание. Повсеместно нехуманните и неприемливи от всякаква гледна точка условия в руските затвори и прилагането в тях на нечовешки и унизителни практики и наказания като побой, изнасилване, завързване и оковаване, системно и продължително лишаване от храна и сън, затваряне в непригодни за човешкото тяло карцерни помещения, излагане на студ през зимата чрез извеждане навън и обливане с вода, както и всякакви други нечовешки и унизителни практики, достигащи до степен на изтезание са докладвани както от правозащитните организации, така и от световните преса и медии (№  2, 3 и 4 по описа на приложените доказателства). 

Предоставянето на субсидиарната закрила по чл. 15 вр. чл. 4, ал. 1 от Квалификационната директива, транспонирана в националното законодателство под формата на хуманитарен статут по чл. 9, ал. 1 от ЗУБ, се обуславя от съществуването в страната на произход на реална опасност от нанасянето на значителна вреда на търсещия закрила, тоест, когато рискът от понасянето на значителната вреда е действителен или вероятен. Съгласно съдебната практика опасността следва да се разглежда като „действителна“, когато рискът за кандидата е непосредствен, безусловен и безспорен (така, първо Решение №4478/28.06.2019г. по адм.д. 9482/15 по описа на АССГ, 44 с-в, и др.). Като „вероятна“ следва да се приема опасността, чието настъпване не е непосредствено или безусловно, но въпреки това остава напълно възможно поради липсата на безспорни юридически, институционални или практически гаранции за нейното предотвратяване по отношение на търсещия закрила в страната му на произход (така, първо Решение №2722 от 3 март 2020г. по адм.д.№590/2020 на АССГ, 69 с-в, и др.). Действителността, както и вероятността на опасността се установяват съгласно приетите от европейската общностна уредба (чл.4, ал.4 Директива 2011/95/ЕС) доказателствени стандарти за оценка на фактите и обстоятелствата, съдържащи се в заявлението за международна закрила –  така, Глава V, §16, раздел I, т.5, стр. 170 от „Бежанско право“, 2022, изд. „Сиби“.

С оглед на общоизвестните и широко оповестени факти на нечовешко и унизително отношение и такива наказания, практикувани в руските затвори,  считам че реалната, безусловна и действителна опасност за мен от излагането на тези условия при евентуалното ми осъждане и лишаване от свобода за напълно и безспорно доказани. Поради това се явява безспорно доказана и изискуемата от закона причинно-следствена връзка между напълно непреодолимото и непредотвратимо настъпване за мен на значителни вреди като резултат от излагането ми на това нечовешко и унизително отношение, достигащо до степен на изтезание.  
Съгласно доктрината, тази причинно-следствена връзка е налице, когато за търсещия закрила може да настъпи определен вредоносен резултат под формата на физическа или психическа увреда, тоест, налице е реален риск от настъпването на сериозна и значителна вреда, тъй като търсещият закрила може да бъде обект на въздействие на посегателство, квалифицируемо като «тежко» заради неговия характер и последици  - така, Глава V, §16, раздел I, т.6, стр. 171 от „Бежанско право“, 2022, изд. „Сиби“. В този смисъл, подлагането на изтезание, нечовешко или унизително отнасяне безспорно е вид посегателство, което константно и безпротиворечиво се квалифицира от законодателството и съдебната практика като тежко посегателство, независимо дали причинените физически или псхически травми са трайни или преходни. 

Предоставянето на субсидиарната закрила под формата на хуманитарен статут в този случай произтича от категоричната и безусловна недопустимост в правния мир на изтезаването на човешки същества и на отнасяне или наказание, което може да бъде определено като нечовешко или унизително. Забраната е абсолютна и не зависи от конкретната ситуация или поведението на жертвата (така, ЕСПЧ, дело Labita срещу Италия, жалба №26772/95, Решение от 6 април 2000г., §119), включително - без оглед на това дали изтезаваното лице е осъдено за престъпление. Такава забрана се съдържа и в чл.29, ал.1 от българската Конституция, и в международноправната уредба - чл.1 Конвенция против изтезанията на ООН, ДВ, бр.80/1986г. Налице е и дългогодишна и константна съдебна практика в този смисъл, особено когато изтезанието е причинявавано от орган на власт, както и когато орган на власт чрез отказа си да предостави закрила причинява връщане на лицето в ситуация, в която има реален риск той да бъде подложен на изтезание, нечовешко или унизително отнасяне или наказание. Така, Европейска комисия по правата на човека, дело Дания, Норвегия, Швеция и Холандия срещу Гърция (съединени жалби №3321/67, 3322/67, 3323/67 и 3344/67),  Решение от 31 май 1968г., §461;  както и, Европейски съд по правата на човека - дело Aydin срещу Турция, жалба № 57/1996/676/866, Решение от 25 септември 1997г., §32; дело  Becciev срещу Молдова (жалба №9190/03), Решение от 4 октомври 2005г., §39; дело Soering срещу Великобритания, Решение от 7 юли 1989г. жалба №14038/1988), § 88; дело Mamatkulov и Askarov срещу Турция (жалби № 46827/99 и 46951/99), Решение от 4 февруари 2005г., дело D. срещу Великобритания, жалба №30240/96), Решение от 2 май 1997г.  и много други.


Въз основа на гореизложеното и на основание чл.172, ал.2 АПК,

МОЛЯ  да  отмените Решение №7231 / 27.06.2024 г. на Държавната агенция за бежанците - отказ за предоставяне на хуманитарен статут и върнете преписката на административния орган с указания за постановяване на решение, с което да ми бъде предоставен хуманитарен статут на основание чл. 9, ал. 1, т. 2 от Закона за убежището и бежанците.

Моля, на основание чл.14 АПК да ми бъде назначен преводач от руски език.

ПРИЛОЖЕНИЯ: писмените доказателства, копие от жалбата с приложенията за ответника.

София,
11.07.2024г.
	                          					С уважение:______________
							                       (Алексей Шамаев)
